
Előszó

	Síron túli ováció

	A nagyon idős hölgy kényelmesen elhelyezkedett egy füles karosszékben, magasba emelte a poharát, és tósztot mondott.

	„A tékozló hazatérésére!" – jelentette ki, és egyetlen hajtásra lehúzta a pezsgőkoktélját. „Kérek még egyet, Beauchamp, ha megkérhetlek" – tette hozzá parancsolóan, és átnyújtotta a poharát a rendíthetetlen inasnak.

	„Igenis, milady" – zengte ünnepélyesen Beauchamp, átvette a poharat, és már indult volna.

	„Várjunk csak, Beauchamp, tisztáznunk kell a megszólításokat. Azt javaslom, hogy amíg itt vagyok, engem »méltóságos asszonyomnak« szólíts, a lányomat pedig »miladynek«. Így elejét vesszük minden félreértésnek."

	Lady Amanda a döbbenettől az arcához kapott, és kimeredt szemmel csak ennyit tudott kinyögni:

	„De Mami, te már húsz éve halott vagy! Hogy a csudába lehetsz itt? Apuval együtt meghaltál abban az autóbalesetben – vagy én bolondultam meg?"

	Lady Edith és a férje nagyjából húsz évvel korábban vesztette életét egy autóbalesetben, a London–Brighton ralin – legalábbis akkoriban mindenki ezt hitte –, Amandából pedig így lett Lady Amanda, Belchester Towers úrnője.

	Belchester Towers azóta volt a család birtokában, hogy Amanda egyik őse a tizenkilencedik század elején felépíttette. Vörös téglából emelt, várkastélyt formázó építmény volt; eleinte még vizesárok és felvonóhíd is tartozott hozzá, mígnem a beszállítások körüli bonyodalmak és az automobil megjelenése véget nem vetett ennek a romantikának.

	Lady Amanda boldogan vette át a stafétát, és mindössze inasa és mindenese, Beauchamp segítségével igazgatta a birtokot, no meg a közeli Belchesterből időnként felvonuló kisebb hadsereg közreműködésével, amely „alaposan átsuvickolta” a házat. Mindezt Beauchamp szervezte meg, ahogy azt is ő intézte, hogy a parkban mindig nyírva legyen a fű, megnyesve a sövény, és az egész takaros képet mutasson.

	Rajtuk kívül csak egyvalaki segített rendszeresen: egy Enid Tweedie nevű asszony Belchester széljárta mellékutcáiból, aki nagyon megszerette Lady Amandát, és igaz barátnak bizonyult a bajban. Márpedig bajból bőven kijutott az utóbbi időben. Lady Amanda nemcsak régi barátjára, Hugóra bukkant rá, aki egy belchesteri idősotthonban penészedett, hanem egy másik régi barátjára is – akit frissiben küldtek a Teremtő elé, mégpedig emberi kéz által.

	Az ezt követő események – Hugo beköltöztetése Belchester Towersbe, az, hogy végre rendes orvoshoz került az addigi kétbalkezes vén bolond helyett, aztán a gyilkosság minden következménye és a saját nyomozásuk – a felismerhetetlenségig megváltoztatták Lady Amanda életét.

	És most tessék: itt ült Lady Amanda állítólag rég halott anyja, ismét a régi környezetében, és – ahogy életében mindig – azonnal magához ragadta az irányítást. Ugyan mivel érdemelte ki ezt? – tűnődött Lady Amanda. Még mindig abba kapaszkodott, hogy ez csupán rémálom: hamarosan felébred, és napvilágnál jót nevet majd rajta. Hitetlenkedve várta, hogy az anyja végre elmagyarázza, mi folyik itt most, és ezek szerint mi folyt az elmúlt két évtizedben.

	„Ó, Manda – felelte az anyja a legcsekélyebb zavar nélkül –, te mindig is naiv voltál, és mindent bevettél. Abban az autóbalesetben meghalt valaki, de az egészen biztosan nem én voltam. Ugye, Beauchamp?"

	„Nem, méltóságos asszonyom" – erősítette meg Beauchamp szemrebbenés nélkül.

	„Úgy érted, te tudtál erről, Beauchamp? És ennyi idő alatt egy árva szót sem szóltál nekem?"

	„Így van, milady" – felelte Beauchamp teljesen kifejezéstelen arccal.

	„Hogy tehetted! És akkor mégis ki a csuda halt meg valójában abban a kocsiban? Mert valakit egészen biztosan eltemettek, és mindenki – az itt álló titkolózó vén Beauchamp kivételével – azt hitte, hogy téged. Megbolondulok, tudom, hogy megbolondulok! Ez az egész csak hallucináció, és a diliházban fogok felébredni!"

	„A komornám volt az, Manda. Nem vetted észre, milyen sunyin viselkedtek Apuval, valahányszor egy szobában voltak? Ráadásul folyton elsomfordáltak valahová. Ó, én tudtam, hogy viszonyuk van. Ezért szöktem meg a rali előtti éjszakán. Fülest kaptam – nagyon köszönöm érte, Beauchamp –, hogy azon a ralin együtt akarnak meglépni, és eszem ágában sem volt itt ragadni úgy, hogy csak az a borzalmas megyei úri népség maradjon nekem társaságnak."

	„És akkor hol voltál ennyi ideig?"

	„Hát a Riviérára, Manda, mi sem természetesebb. Addigra már szép kis summát félretettem a kontinensen, csak annyi dolgom maradt, hogy kijussak a ruháim egy részével meg az ékszereimmel. Apád észre sem vette, hogy eltűntem, abban biztos vagyok. Végtére is külön hálószobában aludtunk. Megkértem valakit, hogy az éjszaka közepén vigyen ki az állomásra, az érkezésemet pedig levélben és telefonon már előre elrendeztem. Apropó, Beauchamp, még egyszer köszönöm, hogy elvállaltad a titkos sofőr szerepét.”

	„Ezt egyszerűen nem hiszem el!” Lady Amanda magánkívül volt. „A tulajdon anyám meg a tulajdon inasom összejátszottak, húsz éven át az orromnál fogva vezettek, én meg semmit sem gyanítottam!”

	„Nos, hallgatni arany” – jegyezte meg az anyja, újrahangszerelve a régi bölcsességet.

	„És gondolom, megint Lady Edithnek akarod majd hívatni magad?” Manda gyorsan kapcsolt.

	„Hát, ez a nevem, és most, hogy apád meghalt, özvegyként jogom is van használni.”

	„És akkor velem mi lesz?” (Ebből még baj lehet – jöhetnek a hegedűk!)

	„Veled minden marad a régiben, ahogy az elmúlt húsz évben is volt” – felelte az özvegy, és halvány mosolyt villantott a lányára. Sejthette volna, hogy a lányának a saját rangja lesz az első gondja.

	„Hát, akkor rendben. De meddig szándékozol maradni? Ugye nem örökre költözöl be?” Lady Amanda ezzel olyan érzelmeket árult el, amelyeket jobb lett volna magában tartania, ám Lady Edith vastag bőrű asszony volt, és egyszerűen elengedte a füle mellett a sértést.

	„Csak amíg be nem fejezik az új lakásom felújítását Monte Carlóban. Nemrég költöztem, tudod. Csak néhány hét az egész – legfeljebb néhány hónap.”

	Lady Amanda nem tudta eldönteni, hogy megkönnyebbüljön-e vagy elborzadjon. Hogy fogja elviselni, hogy az anyja megint itt van, és nyilván újra az ő életét akarja irányítani? Hiszen már öreg lehet, mint az országút! Milyen jogon toppan be ide a sírból, ráadásul ilyen életerősen?

	„Azt hiszem, Beauchamp, jobb lesz, ha még három – nem, négy – pezsgős koktélt hozol. És mondd csak, miért ragaszkodik Manda ahhoz, hogy ilyen franciásan ejtse a nevedet: Beauchamp? Én sosem ejtettem így.”

	„Nem, méltóságos asszonyom, de a férje mindig ragaszkodott a francia kiejtéshez, így feltételezem, hogy a lánya csupán az apai hagyományt viszi tovább.”

	„Badarság. No, hozd már azokat az italokat, légy jó fiú, mielőtt szomjan halok!”

	Lady Amandának erre nagyon is a nyelve hegyén volt a válasz, de hatalmas önuralommal sikerült magában tartania.

	„Örülök, hogy újra látom, Lady Edith.” Hugo most szólalt meg először, mióta Lady Amanda kinyitotta a bejárati ajtót, és szembetalálta magát azzal, akit elsőre az anyja kísértetének vélt. „Mindig szívesen jöttem látogatóba a Belchester Towersba.”

	„De azért már elég későre jár, nem gondolod? Mikor mész haza?” Lady Edith még a lányánál is szókimondóbb volt, és nem pazarolta az időt csevegésre.

	Hugo sokatmondóan Lady Amandára nézett, mert úgy vélte, neki illik elmagyaráznia az anyjának a jelenlegi helyzetet. „Hugo most már itt lakik, mama” – kezdte a lánya, de tovább nem jutott.

	„Micsoda? Ti ketten »vadházasságban« éltek, ennyi idősen? Szégyellhetnétek magatokat!”

	Erre a lánya aztán igazán felpaprikázódott. „Szó sincs ilyesmiről, mama, és igazán nem hittem volna, hogy ilyesmit feltételezel rólunk. Hugóra egy egészen szörnyű idősotthonban bukkantam rá, ahová azért került, mert a csípőjében és a térdében annyira súlyossá vált az ízületi gyulladás, hogy otthon egyedül már nem boldogult.

	„Kimentettem onnan, idehoztam, a saját orvosom megvizsgálta, és már a kórházi ortopéd szakorvosnál is járt az első vizsgálaton. Hugo és én pusztán barátok vagyunk; soha nem is volt, és soha nem is lesz köztünk semmi más.”

	„Jó kislány! No és megvan még az a régi Carstairs-féle tolószék? Szívesen bejárnám újra a birtokot, ha rá tudlak venni valamelyikőtöket, hogy kitoljon benne. És hát néha kicsit nagyothallok. Fent van még a padláson a dédnagymama hallótölcsére? Majd felküldöm érte Beauchampot. Kimerült az elem a hallókészülékemben, és kell valami, amivel kihúzom, amíg el nem tudlak szalajtani új elemekért. Megvannak még a régi triciklijeim?”

	„Persze hogy megvannak, mama. Én a feketét használom, Hugót pedig a te pirosadon tanítom triciklizni. Még azt is elértem, hogy Beauchamp” – a nevet a lehető legnagyobb nyomatékkal ejtette – „átszerelje rá a motort papa kerékpárjáról, és elvégezze a szükséges átalakításokat.

	„Beauchamp a régi liftet is megjavította, úgyhogy visszakaphatod a régi szobádat az első emeleten.”

	Beauchamp ebben a pillanatban tért vissza, kezében egy frissen megrakott tálcával, Hugo pedig felkiáltott: „Koktélra fel, mindenki!”

	 


1. fejezet

	Beilleszkedési csetepaték és egyéb veszekedések

	Beauchamp megágyazott Lady Edithnek, és előkészítette a szobáját. Miután az idős hölgy nyikorogva-recsegve felliftezett az emeletre, Lady Amanda és Hugo kettesben maradtak, hogy eltöprengjenek rajta, mi vár rájuk a gyökeresen megváltozott körülmények között.

	„Fogalmam sincs, hogy fogom újra kibírni ezt az örökös parancsolgatást meg beleszólást” – panaszkodott Lady Amanda.

	„Tudom, mit érzel” – helyeselt Hugo, bár ezekről a tulajdonságokról nem egészen Lady Edith jutott az eszébe.

	„Most mi lesz velem, Hugo, öregem?” – jajveszékelt Lady Amanda.

	„Rám mindig számíthatsz” – nyugtatta meg Hugo.

	„Igen” – felelte Lady Amanda, aztán nagyot sóhajtott. „Tudom!”

	Az összeszokás persze nem ment kínos pillanatok nélkül.

	„Úgy mondjuk, hogy Beauchamp!” – jelentette ki Lady Amanda nagy hévvel.

	„Dehogy úgy mondjuk. Úgy mondjuk, hogy Beecham!” – vágott vissza Lady Edith nagy hévvel.

	„Beauchamp!”

	„Beecham!”

	„Beauchamp!”

	„Beecham. Mi a csudáért ragaszkodsz ehhez a nevetséges francia kiejtéshez?” – kérdezte Lady Edith, és felállt a szőr a hátán.

	„Mert Papa is mindig »Beauchamp«-nak szólította!” Lady Amanda hátán is fel tudott állni a szőr, ráadásul az övé jó pár évvel fiatalabb volt az anyjáénál.

	„Beecham!”

	„Beauchamp!”

	„Beecham!”

	„Parancsolnak, méltóságos hölgyeim?” – szólalt meg a szóban forgó személy, aki mintegy varázsütésre termett ott mellettük.

	„A rohadt életbe!” – káromkodott Lady Amanda, merőben szokásától eltérően, és elviharzott a szobájába duzzogni.

	„Nem értem, hogy állhatsz itt elevenen, amikor a halotti anyakönyvi kivonatod ott lapul az íróasztalom fiókjában.”

	„Annyit sem ér, mint a papír, amire írták!” – felelte makacsul az anyja.

	„Akkor is megvan, úgyhogy jobb, ha vigyázol, mert még a végén feldoblak a zsaruknál.”

	„Ne használj ilyen borzalmas jassznyelvet, kislányom! Egyszerűen közlöm velük, hogy a baleset óta egészen mostanáig semmire sem emlékeztem. Hosszú évekig emlékezetkiesésben szenvedtem, ahogy az meg is történt.”

	„Ezt nem mernéd!”

	„Csak tégy próbára, kislányom!”

	„És hogy fogod megmagyarázni a királynőnek, hogy pár év múlva táviratot kell küldenie egy rég halott asszonynak? Valószínűleg bedug a Towerbe.”

	„Azt fogom mondani, hogy a halálomról szóló hírek kissé túlzóak voltak, de köszönöm, már sokkal jobban vagyok.”

	„Jaj, Mama, te egyszerűen lehetetlen vagy!”

	„De neked muszáj elmenned, Mama. Most, hogy halott vagy, végre a saját életemet élhetem. És ha nem takarodsz szépen vissza a kontinensre, nyilvánosságra hozom, hogy a háború alatt kuplerájt üzemeltettél itt az amerikai katonáknak. És elmondom, milyen feketepiaci ügyleteket bonyolított Papa. És mi lenne, ha kiderülne, hogy a háború után fegyverkereskedőként dolgozott? Arra mit szólnának az emberek? Ha minden titkod kitudódna, azon felül, hogy még csak HALOTT sem vagy, akkor mihez kezdenél?” Lady Amanda tajtékzott; épp az egyik hisztirohamát élte.

	„Egy törékeny, emlékezetkiesésben szenvedő idős hölgy lennék, vagy ha elmenekülnék, egyszerűen a képzeleted szüleménye. Téged viszont, ha mindez a hatóságok fülébe jutna, megfosztanának a címedtől, és biztos vagyok benne, hogy az adóhivatal is boldogan kiürítené a szép kövér bankszámládat a Papa meg az én törvénytelen üzelmeink után be nem fizetett adók fejében. Na, erre mit lépsz?” Lady Edith angyali mosollyal nézett a lányára, aztán megnyalta a jobb mutatóujját, és húzott vele egy függőleges vonást a levegőbe. „Ez a pont, ha nem tévedek, az enyém, drágám!”

	„Egyszerűen nem bírom tovább, Hugo. Valahányszor valaki beállít a házba, be kell tuszkolnom Mamát egy ajtó mögé vagy egy szekrénybe, nehogy meglássa valaki, és rájöjjön, mi folyik itt. Ő, úgy látszik, irtó mulatságosnak tartja, de nekem az idegeimre megy. Az életem egyetlen végeérhetetlen papucsdugdosó játék, ahol a papucs Mama, ráadásul kerekeken gurul. Mi lesz, ha egyszer remek tréfának tartja, hogy kiguruljon mindenki szeme láttára? Akkor aztán csúnyán lebukunk, és mindannyiunkat sittre vágnak – persze téged kivéve –, méteres lesz a bűnlajstromunk. Egyszerűen nem bírom ezt a feszültséget: állandóan túlteng bennem az adrenalin.”

	„Javasolhatnék még több koktélt?” – javasolta Hugo, és félrebillentett fejjel fontolgatta az ötletet. „A helyzeten persze mit sem változtat, de valószínűleg kevesebb erőd marad emészteni magad miatta, és nyugodtabban, lazábban fogod látni a dolgokat.”

	„Micsoda? És hagyjam, hogy az anyám dühöngő alkoholistát faragjon belőlem?” Egy pillanatig elgondolkodott, aztán kijelentette: „Nos, amíg el nem megy, talán nem is rossz ötlet. Derék fiú vagy, Hugo! Igyál egy Grasshoppert! BEAUCHaaargh!”

	„Te jó ég, ember, már így is cafatokban vannak az idegeim! Az ég szerelmére, ne lopakodj így a hátam mögé! Ebben az állapotban még a végén szívrohamot kapok, és akkor mi lesz az állásoddal? Erre felelj!”

	„Indulás előtt szükségem lesz egy kis készpénzre. Tudod, milyen drága a költözés… Persze hogy nem tudod! Sosem laktál máshol, csak itt, de biztosíthatlak, hogy roppant költséges mulatság, és jól jönne egy kis anyagi segítség, ha lennél olyan kedves” – kérte Lady Edith egy nap az ötórai tea után.

	Lady Amanda már a gondolattól is felvidult, hogy végre megszabadulhat az anyjától, és megkérdezte, mennyi pénzre volna szüksége. Hugo élénk érdeklődéssel figyelte a jelenetet.

	„Úgy egymillió, azt hiszem, elég lesz. Egyelőre” – felelte az ősöreg özvegy.

	Hugónak tátva maradt a szája az ámulattól és a rémülettől. Fogalma sem volt, honnan veszi ez az asszony a bátorságot, hogy húsz évnyi halottság után ekkora pofátlanságra vetemedjen, és ilyen elképesztő összeget kérjen a lányától.

	„Hozom is a csekkfüzetemet, holnap reggel pedig felhívom az öreget a bankban, és szólok neki, hogy jóváhagyom ekkora összeg kifizetését a számlámról” – mondta Lady Amanda, és elindult a csekkfüzetéért, de még visszaszólt: „Azt majd mondd meg, kinek a nevére állítsam ki, mert halvány fogalmam sincs, milyen ízléstelen álnéven éltél az elmúlt húsz évben.”

	Hugo nem is sejtette, hogy a szája még ennél is jobban ki tud nyílni, de kinyílt. Arra gondolt, ha ebben az állapotban még egy sokk éri, az álla szó szerint a padlót fogja verni.

	 


2. fejezet

	Szakembergondok és műtét utáni

	búskomorság

	Hugo első csípőprotézis-műtétjére ősszel került sor. Lady Edith addigra alaposan befészkelte magát a házba, és valahányszor Lady Amanda – olyan udvariasan, ahogy csak telt tőle – megérdeklődte, mikor áll végre tovább a vén tyúk, az anyjának mindig akadt kéznél valami kifogása. Például: „A vízvezeték-szerelő három hétre szabadságra ment, a villanyszerelő pedig addig nem tud dolgozni, amíg vissza nem jön." Vagy: „A vakolómester Párizsban van valami sürgős munkán, legalább egy hónapig nem is jön haza."

	„Feltűnően sok pech ér a mesteremberekkel, Mama" – jegyezte meg savanyúan Lady Amanda, ám az idős hölgyről mindez lepergett. A lánya – legalábbis mások előtt – figyelemre méltóan jól viselte a helyzetet, tekintve, hogy alig néhány hónappal korábban még ő volt „a szardomb királynője", ahogy Lady Edith közönségesen kifejezte, most pedig megint az anyja árgus szeme vigyázta minden lépését, ráadásul Hugo is folyton a fülébe csiripelt. Ez a látszólagos türelem azonban nem tarthatott örökké.

	Pillanatnyilag mégis Hugo volt az első. A műtét után alig néhány nappal már haza is bocsátották a kórházból („Szükségünk van az ágyakra, uram."), így a lábadozás idejére meg kellett oldani néhány kényes kérdést: hogyan közlekedjen, és hogyan intézze a dolgát.

	A szociális szolgálat volt olyan kedves, és küldött Hugónak egy szobavécét. Éppen ez robbantotta ki a mostani lázadást – no meg a fémmankók, amelyek vele együtt érkeztek.

	„Azt a micsodát én NEM használom!" Hugo még soha életében nem adott hangot ilyen hangosan és dühösen a véleményének; kiabálás közben a haragja tárgyára, a szobavécére mutatott. „Nem tűröm meg AZT A MICSODÁT a hálószobámban, hogy ott kandikáljon ki belőle a bili az ülőkén át, mindenki szeme láttára! Lehet, hogy öreg vagyok, de a méltóságomhoz ragaszkodom."

	Lady Amanda közbelépett, és előállt egy javaslattal; közben a háta mögött keresztbe tette az ujjait, hátha szerencsét hoz. „Van a padláson egy nagyon régi szobavécénk. Úgy néz ki, mint egy faragott fakocka – olyan, mint egy nagy, díszes láda. Senki az életben nem jönne rá, hogy vécé."

	„Ez már elfogadhatóbbnak hangzik, de előbb látnom kell" – felelte Hugo valamelyest megenyhülve, abban bízva, hogy Lady Amanda szokás szerint most is kimenti a bajból.

	„Majd megkérem Beauchamp-t, hogy hozza le neked" – csitította.

	„És azokkal az átkozott izékkel sem vagyok hajlandó járni" – tette hozzá Hugo, a mankókra bökve.

	„Ugyan miért nem?" – kérdezte Amanda.

	„Mert úgy fogok kinézni velük, mint egy szerencsétlen vénember, aki elesett és összetörte magát. Nem fogok úgy járkálni, mintha kifogott volna rajtam az öregség! És ezzel punktum! Elegem volt ebből azzal a nyavalyás járókerettel is."

	„Beau…"

	„Már itt is vagyok, milady." Beauchamp halkan szólalt meg, közvetlenül Amanda jobb válla mögül.

	„Jaj, de megijesztettél! Megmondtam már, hogy ne lopakodj így. Kiráz tőle a hideg."

	„Igenis, milady. Miben lehetek szolgálatára?"

	„Először is hozd le a padlásról a faragott szobavécét, másodszor pedig: megvan még a tálalókamrádban az az állvány a sétabotokkal?"

	„Megvan, milady" – felelte a komornyik.

	„Akkor talán a botokat is elhozhatnád. A szobavécét vidd Hugo hálószobájába, a sétabotokat pedig hozd ide, hogy megszemlélhesse őket. Nem tetszenek neki ezek a csupasz fémmankók, valami kevésbé »kórházszagút« szeretne, amire támaszkodhat."

	„Ahogy óhajtja, milady."

	Beauchamp valóban felbecsülhetetlen kincse volt a háznak, gondolta Lady Amanda, miközben a komornyik elindult, hogy teljesítse a megbízatást.

	Kicsivel később Hugo nagy lelkesedéssel szemlélte a sok pompás sétabotot, amelyek közül válogathatott. A „bilit", ahogy Lady Edith közönségesen nevezte, már jóváhagyta, és most azokat a botokat válogatta ki, amelyekkel „próbasétát" szeretett volna tenni.

	„Ez nagyon tetszik, ezzel az ezüst agárfejjel. Pont jó a magassága, egyenes, mint a nyíl, és jó a fogása."

	Miközben Hugo sorra vette a botokat, Lady Edith – aki csatlakozott hozzájuk, amikor meghallotta, hogy Beauchamp a szalonba hordja őket – mindegyikről elmesélte, kié volt annak idején.

	„Az ott Wilbur dédnagybácsié volt. Imádott kijárni az agárversenyekre. Megszállott szerencsejátékos volt, tudjátok. Még szerencse, hogy az én Jonathanom idejében bekerült a családba. Ugyan mi maradt volna a családi vagyonból a Golightly’s Health Products nélkül?"

	„Jaj, fogd már be, Mama, az ég szerelmére, és hagyd, hogy Hugo nyugodtan válasszon!" Elképesztő volt, hogy az anyja puszta jelenléte egy ilyen korú asszonyból is elő tudta csalni a hajdani durcás kislányt.

	Hugo ezután egy elefántcsont buldogfejjel díszített botot vett a kezébe; a kutya szeme rubinból volt. „Mondhatom, ez aztán remek darab! Azt hiszem, ezzel a kezemben igazán fess úriemberként léphetnék ki az utcára" – lelkendezett, miközben alaposan megvizsgálta, nincs-e rajta sérülés, és megfelel-e a célnak.

	„Az Golightly nagypapáé volt – az apád apjáé, Manda drágám" – lelkendezett Lady Edith is, boldogan, hogy egy ilyen régi barátját viszontláthatja. „Buldogokat tenyésztett."

	„Honnan tudod, hogy az övé volt? Már halott volt, amikor hozzámentél Papához." Lady Amanda egyre jobban belelovalta magát a duzzogásba.

	„Onnan, hogy apád mondta, drágaságom" – felelte az anyja a lehető legédesebb mosollyal, amelytől a lánya garantáltan a falra mászott.

	„Jaj, elegem van ebből! Megyek, és csinálok valami mást. A botokat általában a komornyik tálalókamrájában tartjuk, Hugo, ha bármelyiket ki akarnád cserélni. Most magadra hagylak drága Mamácskával."

	 


3. fejezet

	Új látóhatárok

	Lábadozása idején, sőt még utána is, Hugo folyton azzal nyaggatta Lady Amandát, hogy nyissa meg a ház egy részét a nagyközönség előtt. Tudta jól, hogy az asszonynak pénzre nincs szüksége, valamire viszont nagyon is, ami leköti – amibe belevetheti magát, ami frissen tartja a testét és az elméjét egyaránt. Az anyja az őrületbe kergette, ráadásul túl kevés dolga akadt.

	A sok felfordulás után – Hugo beköltözött, aztán gyilkosságokat derítettek fel – az élet, leszámítva a nőnemű felmenőjét, ezt az állandó szálkát a szemében, szép lassan visszazökkent az emésztő unalomba.

	„Mi lenne, ha kicsit rendbe szednénk a házat? Nem az egészet, csak egy részét, érted – aztán szervezhetnénk kis körsétákat a nagyközönségnek. Valaki körbevezetné őket azokon a részeken, amelyeket kiválasztasz, elmesélné nekik a ház és a Golightly család történetét, és talán teát is felszolgálhatnánk, édes pogácsával, lekvárral meg sűrű tejszínkrémmel; aztán hadd sétáljanak egyet a parkban, meg ilyesmi, tudod, hogy gondolom” – vetette fel egy reggel, reggeli után, amikor Lady Edith azt kívánta, hogy az étkét tálcán vigyék fel a szobájába.

	„Micsoda? – kérdezte Lady Amanda. – Tele akarod tömni a házat enyveskezű csőcselékkel?”

	„Dehogy, Manda. Ha elég magas belépődíjat kérsz, a csőcselék nem akar majd annyit fizetni azért, hogy körülnézhessen. Ha pedig a vezetést magad vállalod, egészen szép summát kérhetsz, elvégre rangod is van, meg minden. És legalább lesz célja az életednek.”

	„Nem tudtam, hogy célra volna szükségem az életben, Hugo. Mégis miből gondolod, hogy igen?”

	„Nos, először is, az anyád az őrületbe kerget. Megmagyarázhatnád neki, hogy ha még itt lakik, amikor elindulnak a körséták, jól el kell rejtőznie, nehogy valaki meglássa és felismerje. Az rendben van, hogy a Riviérán meg Monacóban flangál. Ott aligha fut össze bárkivel innen a környékről, és ha mégis, ráfoghatja, hogy összetévesztették valakivel.

	„Ha viszont itt, a Belchester Towers falai között látná meg valaki, nem tudná kimagyarázni magát. Akkora véletlen nincs, hogy épp a hasonmása szálljon meg itt, ennyi évvel az anyád halála után. Észben kell tartania, hogy a helybéliek szemében ő a drága megboldogult, és annak is kell maradnia, amíg el nem készül a lakása, és el nem utazhat, hogy végre békén hagyjon minket.”

	„Ebben aztán igazad van, Hugo. Azt hiszem, kezd megtetszeni az ötlet – felelte. – Tegyünk ma délelőtt egy kis kört a házban, és nézzük meg, mely részeit lehetne kicsinosítani a fizető közönségnek. Igen, egyre jobban megbarátkozom a gondolattal. Mit gondolsz, mikorra lehetnénk készen?”

	„Előbb meg kell néznünk, mennyi munka van vele, és hogy a házból mennyit vagy hajlandó mutogatni” – intette óvatosságra Hugo, mert nem akarta, hogy Amanda elhamarkodott döntéseket hozzon, és végül túl sok feladat jusson túl kevés időre.

	„Remek ötlet, öregem! Csak egy dolog lehetne ennél is mulatságosabb: egy újabb gyilkosság.”

	„Isten ments!” – felelte Hugo.

	Csakhogy az istenek nem szeretik, ha kihívják őket, és meglehetősen szeszélyesek tudnak lenni, ha épp kedvük szottyan beleavatkozni a halandók ügyeibe.

	Kettesben tett körsétájuk során sok hasznos tudnivalót gyűjtöttek tervezett idegenforgalmi vállalkozásukhoz. Lady Amanda uralkodása alatt az épületet mindig jó karban tartották, és sehol nem látszott nyoma nedvességnek.

	„Ez az előnye annak, hogy a ház nem ezeréves – magyarázta, miközben körbejártak. – Mindössze kétszáz éve épült, és úgy tudom, nem sajnálták rá a pénzt, hogy távol tartsák a nedvességet meg a penészt. Papa is sokat dolgoztatott rajta, amikor gond volt a díszteremmel, és a tetőt is mindig rendben tartotta, ahogy én is. Igazság szerint Papa állította talpra újra ezt a családot, de erről majd máskor mesélek.”

	Hugo visszakanyarodott a ház témájához, és vidáman megjegyezte: „Akkor elég sok mindent megmutathatnál, ha lekerülnek a porhuzatok, és kicsit kitakarítunk.”

	„Szerintem még túl sok a látnivaló. Teljesen kimerültem” – nyögte Lady Amanda, amikor végre visszaértek a szalonba, és lerogyhatott egy fotelba, hogy pihentesse a lábát.

	„Az még jobb, Manda” – jegyezte meg Hugo rejtélyesen.

	„Miért volna az jobb? Olyan a lábam, mintha órákon át bambusznáddal ütlegelték volna.”

	„Akár két-háromféle túrát is kínálhatnál, más-más napokon vagy más-más heteken. Így az emberek kétszer-háromszor is eljönnének, és minden alkalommal újra fizetnének.”

	„Hugo, te aztán vérbeli kis vállalkozó vagy, mi?”

	„Nagyon köszönöm, Manda. Igazán kedves tőled, hogy ezt mondod.”

	„Mi az?” – szólalt meg egy reszketeg hang az ajtó melletti karosszékből. Eddig észre sem vették, hogy ül benne valaki.

	„Jaj, Mama, majdnem a frászt hoztad rám! Kezdesz olyan lenni, mint Beauchamp.”

	„Beecham! És óhatatlanul is hallottam, miről beszéltek. Mit forraltok ti ketten? Valami izgalmasat?” – kérdezte Lady Edith.

	„Semmi olyat, amiben te is részt vennél, Mama, vagy amiben egyáltalán részt vehetnél. Azon gondolkodom, hogy megnyitom a házat a nagyközönség előtt, és semmiképp sem kockáztathatjuk, hogy valaki élve meglásson, úgyhogy ilyenkor szépen el kell tűnnöd a szem elől, különben kénytelen leszek meggyilkolni.”

	„Ejha! Ez aztán csúnya igazságtalanság, és egyáltalán nem vall rád, Manda. Azt hittem volna, ki nem állhatod a gondolatát, hogy a nagyérdemű ellepje a családi fészkedet, mindent összefogdosson a ragacsos ujjaival, és elcsórja a csecsebecséket.”

	„Szó sincs róla, Mamuska. Hugo kitalálta, hogyan csinálhatjuk úgy, hogy ne kelljen elviselnünk a csőcseléket, te pedig vagy beletörődsz, vagy szépen elhúzol a Monte Carló-i lakásodba, és békén hagysz minket.”

	„Hát így kell beszélni szegény, öreg anyáddal, Manda?” – korholta Lady Edith.

	„Sehogy sem illik, ebben egyetértünk! Csakhogy én nem a szegény, öreg anyámmal beszélek, igaz? Hanem a meglehetősen tehetős és hamarosan még tehetősebb, halott anyámmal, és hidd el, ez óriási különbség.”

	„Hát persze! Zárj csak be a padlásra, tarts kenyéren és vízen! Bánj velem úgy, mint egy rabbal a saját otthonomban! Milyen kegyetlenek manapság a gyerekek!” Lady Edith valósággal tobzódott az önsajnálatban; Lady Amanda nem is hitte volna, hogy az anyja ilyesmire képes, ha nem jutott volna eszébe, hogy egykor tagja volt a Belchester Playersnek, annak a műkedvelő színjátszó csoportnak, amely időnként előadásokat tartott a város színházában.

	„Akkor bibibí, és pukkadj meg!” – kiáltotta Lady Amanda roppant gyerekesen, és nyomban kiviharzott a szobából, hogy keressen magának egy koktélt, noha még ebédidő sem volt.

	Enid Tweedie-t is berendelték (hát persze!), hogy segítsen előkészíteni a házat a megnyitásra. Hamarosan már ott lábatlankodott mindenki körül a felmosófájával meg a vödrével, és régi eurovíziós slágereket énekelt – túlságosan hangosan és kétségbeejtően hamisan.

	Ez a hűséges lélek már maga sem szívesen számolta volna össze, hány éve dolgozott Lady Amandánál. Eleinte bejárónőként végezte a munka nehezét, mostanra viszont inkább Beauchamphoz hasonló szerepet töltött be: mindenesként szolgált, és barátnőként is kéznél volt, ha kellett. Sosem érezte úgy, hogy Lady Amanda kihasználná, hiszen olyan jól bánt vele, valahányszor kisebb műtétekkel kórházba került, és utána, a lábadozás idején is. Legutóbb benőtt lábkörmök miatt műtötték, és még csak nemrég állt újra lábra.

	Lady Amanda ideje java részét a könyvtárszobai asztalnál töltötte, amelyet hegynyi papírlappal borított be: tervezgette, milyen túrákat kínálhatnának, és mit meséljenek majd a vendégeknek, miközben végigvezetik őket a ház különböző részein.

	Hugo eközben átesett a második csípőprotézis-műtétjén, és ideje nagy részét olvasással töltötte; időnként azért egy kis kímélő tornára is sort kerített. Talált a könyvtárban néhány helytörténeti könyvet, sajnos elavultakat, de ettől még lebilincselőeket (a történelem ugyanis ritkán változik). Gyakran a könyvtárszoba csuklyás portásszékében üldögélve olvasgatott, és pár percenként megzavarta Lady Amandát, hogy felolvasson neki valamit, vagy kikérje a véleményét egy-egy éppen olvasott részletről.

	Telt-múlt az idő, Mama pedig maradt: úgy tapadt hozzájuk, mint hajófenékhez a tengerimakk. Lassan közeledett a december; az órákat már visszaállították, napról napra kicsit korábban sötétedett, és az egész mindennapi életüket valami álomszerű bágyadtság lengte be. Itt volt az ideje, hogy történjen valami, ami mindannyiukat felrázza, és végre megvalósítsák, amit már hónapok óta terveztek.

